………………………………………

……………………………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО****д-р иван иванов** | **ОДОБРИЛ,****МИНИСТЪР НА ЗЕМЕДЕЛИЕТО:****д-р иван иванов** |

**ДОКЛАД**

от д-р Момчил Неков – заместник-министър на земеделието

**Относно:** Проект на Наредба за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода
2019 – 2023 г.

**УВАЖАЕМИ ГОСПОДИН ИВАНОВ,**

На основание чл. 56, ал. 3 от Закона за прилагане на Общата организация на пазарите на земеделски продукти на Европейския съюз, внасям за одобряване проект на Наредба за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.

**Причини, които налагат приемането на акта**

Националната програма за подпомагане на лозаро-винарския сектор за периода 2019 – 2023 година стартира своето действие от 16 октомври 2018 година. В нейния обхват са двете основните мерки за подпомагане на сектора, насочени пряко към подобряване конкурентоспособността на гроздо- и винопроизводителите в България. Мярка „Инвестиции в предприятия“ е насочена към подобряване показателите на винарските предприятия, които възползвайки се от финансирането по програмата поемат ангажимент да спазват европейските и национални изисквания за целево използване на разходваните средства за период от 5 години след получаване на подпомагането. В процеса на разработване на административните процедури за прилагане на разпоредбите за мониторинговия период по мярката, бе идентифицирана необходимост предвидените към настоящия момент текстове в наредбата да бъдат прецизирани в съответствие с приложимото законодателство на Европейския съюз, така че контролът на прилагащия орган да бъде ясно и еднозначно упражняван. Затова в наредбата следва да бъдат предвидени допълнителни текстове, на базата на които да бъдат извършвани последващи проверки за спазване на императивни европейски изисквания.

От друга страна, налице е необходимост от преразглеждане на пределните цени по допустимите за подпомагане дейности от мярка „Преструктуриране и конверсия на лозя“, която се налага от предвиденото в програмата изискване за актуализиране на ценовите стойности на период от две години. Не се предвижда актуализиране на пределната цена за дейност „Изграждане на автоматизирани системи за капково напояване“, тъй като за тази дейност няма да бъдат отваряни последващи приеми в рамките на действащата Национална програма за подпомагане на лозаро-винарския сектор за периода 2019 – 2023 година.

В наредбата са предвидени и преходни разпоредби за прилагането на мерките от програмата до края на нейното действие.

**Цели**

С промените в наредбата ще се оптимизират разпоредбите относно извършването на контрол след изплащане на финансовата помощ по мярка „Инвестиции в предприятия“. Ще бъде предвидено проследяване изпълнението на заложените в бизнес плана целеви стойности през 5-годишния период след финансиране. Разпоредбата относно установено несъответствие с поетите ангажименти ще се прецизира по начин, който да гарантира на бенефициерите пропорционалност на корективните действия спрямо периода на неизпълнение и дейността, за която е установено несъответствието.

Актуализирането на пределните цени за дейностите по мярка „Преструктуриране и конверсия на лозя“ (без дейност „Изграждане на автоматизирани системи за капково напояване“) е на база заложеното в програмата. Предвидено е пределните цени за всяка отделна операция от допустимите дейности по мярката да бъдат индексирани в съответствие с годишната инфлация за месец май 2022 г. спрямо същия месец на 2021 г. – 15,6% по данни от Националния статистически институт. По този начин ще се осигури възможност възстановяването на разходите за извършените дейности по мярката да бъде съобразено с бързо нарастващите ценови стойности на всички стоки и услуги.

В наредбата са определени и периодите на прием по мярка „Преструктуриране и конверсия на лозя“ и „Инвестиции в предприятия“, които ще бъдат последни за прилагането на тази програма, както и сроковете, в които заявителите по двете мерки ще могат да подават заявления за авансово плащане на помощта. Предвидено е и ограничение в размера на изплащаната финансова помощ по същите две мерки при подаване на междинни заявления за подпомагане. С тези изменения се урежда плавен преход към прилагането на интервенциите в лозаро-винарския сектор, предвидени в Стратегическия план за развитие на земеделието и селските райони в България и предвидимо управление на бюджета по програмата и Стратегическия план.

За мярка „Информиране в държавите членки“ също е заложена промяна по отношение на максималния размер на един проект, като тази промяна произлиза от ограничението в продължителността на действие на проектите, заявени през 2022 г. Същите следва да бъдат изпълнени и платени до 15 октомври 2023 г.

**Финансови и други средства, необходими за прилагането на новата уредба**

Приемането на проекта на акт не води до въздействие върху държавния бюджет. За приемането на проекта на акт не са необходими допълнителни разходи/трансфери и други плащания. Не се предвиждат допълнителни разходи и за неговите адресати. Потенциално заинтересовани страни от приемането на наредбата са всички регистрирани гроздо- и винопроизводители в страната, които желаят да кандидатстват по мерките от програмата през 2022 г., техни признати организации, асоциации и професионални сдружения.

Финансирането на мерките от Националната програма за подпомагане на лозаро-винарския сектор ще бъде в рамките на определения за програмата бюджет.

**Очаквани резултати от прилагането на акта**

Измененията в наредбата са насочени към осигуряване на правна рамка, която да гарантира плавен преход между двата програмни периода на Общата селскостопанска политика и оптимално прилагане на мерките от Националната програма в края на нейното действие.

**Анализ за съответствие с правото на Европейския съюз**

Проектът на Наредба не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на доклад (мотиви) и проектът на наредба са публикувани за обществена консултация на интернет страницата на Министерството на земеделието и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите предложения от проведената обществена консултация заедно с обосновка за неприетите предложения е публикувана на интернет страницата на Министерството на земеделието и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието. Направените целесъобразни бележки и предложения са отразени.

**УВАЖАЕМИ ГОСПОДИН ИВАНОВ,**

Във връзка с гореизложеното и на основание чл. 56, ал. 3 от Закона за прилагане на Общата организация на пазарите на земеделски продукти на Европейския съюз, предлагам да одобрите Наредбата за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.

|  |  |
| --- | --- |
| **Приложениe:**  | 1. Наредба за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.;
2. Справка за отразяване на постъпилите становища;
3. Постъпили становища;
4. Справка за отразяване на получените предложения и становища от проведената обществена консултация;
5. Получени предложения и становища от проведената обществена консултация.
 |

**Д-Р МОМЧИЛ НЕКОВ**

*Заместник-министър на земеделието*